แบงก์กรุงเทพยื้อจ่าย‘กสทช.’
แบงก์กรุงเทพให้ฝ่ายกฎหมายพิจารณาสัญญารอบคอบ ก่อนให้ กสทช.เคลมแบงก์การันตี บริษัท ไทยทีวี ย้ำไม่จำเป็นต้องให้เคลมเต็มวงเงิน
11 เม.ย. 2559

แบงก์กรุงเทพให้ฝ่ายกฎหมายพิจารณาสัญญารอบคอบ ก่อนให้ กสทช.เคลมแบงก์การันตี บริษัท ไทยทีวี ย้ำไม่จำเป็นต้องให้เคลมเต็มวงเงิน
นายวีระศักดิ์ สุตัณฑวิบูลย์ รองผู้จัดการใหญ่ ธนาคารกรุงเทพ เปิดเผยว่า ธนาคารได้รับหนังสือจากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ที่ขอเคลมหนังสือค้ำประกัน (แบงก์การันตี) ของบริษัท ไทยทีวี วงเงิน 1,634 ล้านบาท แล้ว หลังจากที่ศาลปกครองกลางมีคำสั่งไม่คุ้มครอง กรณีบริษัท ไทยทีวี ที่ยื่นขอให้ระงับมติ กสทช. ที่จะยึดแบงก์การันตีในกรณีที่ไม่สามารถเปิดดำเนินการได้ตามเงื่อนไข
ทั้งนี้ ธนาคารยังไม่ได้จ่ายเงินค่าแบงก์การันตีให้ กสทช.ในทันที เพราะต้องเข้ากระบวนการพิจารณารายละเอียดทางกฎหมาย ดูเอกสารเกี่ยวกับเงื่อนไขสัญญาระหว่าง กสทช. และบริษัท ไทยทีวี ให้รอบคอบเสียก่อน เพื่อประกอบการพิจารณาว่าจะให้เคลมแบงก์การันตีหรือไม่ หรือถ้าเคลมจะชำระมูลค่าเท่าใด ไม่จำเป็นว่าจะต้องจ่ายเป็นวงเงินทั้งหมดที่ธนาคารออกการันตี อาจชำระบางส่วนเฉพาะที่ กสทช.เสียหายจริงก็ได้
อย่างไรก็ดี ในที่สุดผลการพิจารณาตามกฎหมายออกมาแล้วว่าให้ธนาคารจ่ายแบงก์การันตีให้ กสทช. ไม่ว่าจำนวนเท่าใดก็ตาม ก็จะเรียกร้องหนี้คืนจากบริษัท ไทยทีวี ต่อไป  หากบริษัทไม่จ่ายก็ถือว่าผิดเงื่อนไขการขอสนับสนุนทางการเงิน ก็ต้องดำเนินการตามขั้นตอนของการผิดนัดชำระ แต่ขณะนี้ยืนยันว่า บริษัท ไทยทีวี ยังไม่เป็นหนี้ที่ไม่ก่อให้เกิดรายได้ (เอ็นพีแอล) เพราะบัญชียังเดินอยู่ปกติและธนาคารได้ตั้งสำรองหนี้ก้อนดังกล่าวไว้ครบ 100% แล้ว โดยเรื่องดังกล่าวรายงานให้บอร์ดรับทราบเป็นระยะ
“หลังจากได้รับหนังสือของ กสทช. เราได้แจ้งไปยังบริษัท ไทยทีวี ให้ไปชำระเงินแก่ กสทช.ทันที ซึ่งเป็นขั้นตอนของการถูกเคลมแบงก์การันตี แต่มีแนวโน้มว่าลูกค้าจะไม่จ่าย เพราะเขาถือว่ายกเลิกใบอนุญาตแล้ว เรื่อง กสทช.กับไทยทีวี ทั้งสองฝ่ายคงจะไปสู้กันในศาลต่อไป ฉะนั้นก็กลับมาสู่เรื่องของเรากับ กสทช. ว่าจะจ่ายหรือไม่จ่าย ถ้าจ่ายจะจ่ายเท่าไหร่ ตอนนี้ฝ่ายกฎหมายกำลังดูสัญญาอยู่” นายวีระศักดิ์ กล่าว
นายวีระศักดิ์ กล่าวว่า การพิจารณาเคลมแบงก์การันตีจะแล้วเสร็จเมื่อใดยังระบุเวลาไม่ได้ ขึ้นอยู่กับการตรวจสอบเอกสารสัญญาที่ต้องรอบคอบที่สุด เพราะหากตัดสินใจชำระแล้วจะเรียกร้องคืนภายหลังไม่ได้ แต่ความล่าช้าไม่เกี่ยวข้องกับคดีที่บริษัท ไทยทีวี ฟ้องร้องต่อ กสทช. ที่อยู่ระหว่างการพิจารณาของศาลปกครองกลาง เนื่องจากศาลไม่รับคุ้มครองชั่วคราวเรื่องการเคลมแบงก์การันตีไปแล้ว
แหล่งข่าวจากธนาคารกรุงเทพ ระบุว่า หลักทรัพย์ค้ำประกันที่กลุ่มทีวีพูลวางไว้กับธนาคารคุ้มมูลหนี้และมีการค้ำประกันส่วนตัวด้วย โดยมีที่ดินย่านลาดพร้าวซอย 101 พร้อมสิ่งปลูกสร้างและที่ดินย่านเขาใหญ่ ที่ตั้งของโรงแรม เดอะ บลูม บาย ทีวีพูล